ครม.เห็นชอบให้ธอส.กู้เงิน1.8หมื่นล้าน
ครม.อนุมัติ ธอส.กู้เงิน&nbsp; 1.8 หมื่นล้านบาท ใช้เป็นทุนหมุนเวียน-ต่ออายุพันธบัตรครบกำหนด ด้าน "วรวิทย์" แจงเอ็นพีแอลไม่สูง ยันปัจจุบันฐานะแข็งแกร่ง
28 ธ.ค. 2553

ครม.อนุมัติ ธอส.กู้เงิน  1.8 หมื่นล้านบาท ใช้เป็นทุนหมุนเวียน-ต่ออายุพันธบัตรครบกำหนด ด้าน "วรวิทย์" แจงเอ็นพีแอลไม่สูง ยันปัจจุบันฐานะแข็งแกร่ง
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี  ( ครม. ) มีมติอนุมัติให้ธนาคารอาคารสงเคราะห์ (ธอส.) กู้เงิน 1.8 หมื่นล้านบาท ตามที่กระทรวงการคลังเสนอ โดยคลังให้เหตุผลว่า เพื่อนำไปใช้เป็นเงินทุนหมุนเวียน จำนวน 1.1 หมื่นล้านบาท ส่วนอีก 7,000 ล้านบาท จะนำไปใช้เพื่อทดแทนพันธเดิมบัตรที่จะครบกำหนด ทั้งนี้ คลังจะเป็นผู้กำหนดรายละเอียดและเงื่อนไขของการค้ำประกันเงินกู้ พร้อมกับค้ำประกันเงินกู้ดังกล่าว
"ธอส. มีหนี้ที่ไม่ก่อให้เกิดรายได้ (เอ็นพีแอล) ณ สิ้นปี 2552 ค่อนข้างสูง คืออยู่ที่ 12.42% ซึ่งสูงกว่าค่าเฉลี่ยของระบบธนาคารพาณิชย์ ครม. จึงมอบหมายให้คลังและ ธอส. ไปทำแผนบริหารจัดการเอ็นพีแอลอย่างเป็นระบบต่อไป" นายวัชระ กล่าว
นายวรวิทย์ ชัยลิมปมนตรี กรรมการผู้จัดการ ธอส. กล่าวว่า การกู้เงินดังกล่าวมีการเสนอไปที่ ครม. ก่อนที่ตนจะเข้ารับตำแหน่งเมื่อวันที่ 17 พ.ย. โดยส่วนหนึ่งเป็นการกู้เงินเพื่อต่ออายุพันธบัตรที่จะครบดีล ซึ่งต้องเสนอ ครม. ทุกปี ส่วนเอ็นพีแอลที่มีการระบุว่าสูงถึง 12.42% นั้น เป็นช่วงปี 2552 และเป็นการรวมหนี้ส่วนขาดที่ผ่านกระบวนการชั้นศาลไปแล้ว หากไม่รวมจะอยู่ที่ 9.5%
"จริงๆ แล้วปัจจุบันเอ็นพีแอลของ ธอส. ไม่ได้สูงถึงขนาดนั้น โดย ณ สิ้นเดือน พ.ย.2553 เอ็นพีแอลลดเหลือแค่ 8.3% เท่านั้น หรือหากรวมหนี้ส่วนขาดก็ยังอยู่ที่ 10.8% เท่านั้น ซึ่งในปี 2554 นี้ จะมีมาตรการแก้ปัญหาเพื่อลดเอ็นพีแอลให้ลดลงอย่างน้อย 1% ขณะที่ BIS ปัจจุบันก็อยู่ที่กว่า 13% จากมาตรฐานของธนาคารแห่งประเทศไทย (ธปท.) ที่กำหนดว่าต้องไม่ต่ำกว่า 8.5%" นายวรวิทย์ กล่าว